Tydperk vir grondvoorleggings verleng
Die Gesamentlike Komitee oor Grondwethersiening het aangekondig dat die sluitingsdatum vir skriftelike voorleggings oor die beplande wettiging van grondonteiening sonder vergoeding verleng is tot 15 Junie 2018. Voorts sal openbare vergaderings oor die aangeleentheid vanaf 26 Junie tot 6 Augustus 2018 in alle provinsies gehou word.
Die voorsitter van die komitee, Vincent Smith, het gesê dat soveel voorleggings en kommentare teen onteiening sonder vergoeding ontvang is dat dit die "proses verstop het". Hy het ook gesê dat vermoed word dat instansies soos AfriForum misbruik die geleentheid om hul eie agenda te bevorder.
Om kommentaar te lewer op die voorstel, is egter nie maklik nie en lewer 'n Google-soektog nie veel op nie. Die beste skyn te wees, om die webwerf www.ruraldevelopment.gov.za te besoek.
Inmiddels het die Dept. van Landelike Ontwikkeling en Grondhervorming bekendgemaak dat tot op datum 80 664 grondeise teen sowat R40 miljard geskik is. Daardeur is 2,1 miljoen begunstigdes op sowat 3,5 miljoen ha bevoordeel. Die plan is om in 2018/19 nog 1 151 grondeise teen sowat R2 miljard te skik.
Die departement sê ook dat deur die program vir die herverspreiding van grond sedert 1994 'n bykomende 4,8 miljoen ha grond teen sowat R17 miljard aangekoop is. Daarbenewens is sowat 1 675 plase (sowat 1,5 miljoen ha) ook teen 'n koste van R4,8 miljard geherkapitaliseer.
In reaksie hierop sê dr. Pieter Groenewald van die VF Plus: "Die regering het in die Parlement erken dat in 93% van gevalle waar grondeise toegestaan is, die begunstigdes verkies het om eerder geld te neem, en nie die grond nie. Waar die staat bv. R5 miljoen vir 'n plaas betaal, moet hy 'n verdere R5 miljoen aan die eiser gee wat nie die grond wil hê nie. Dit beteken dat R10 miljoen van belastingbetalersgeld eindelik vir die grond betaal word wat net R5 miljoen werd is.
"Die regering mislei die mense van Suid-Afrika verder deur te sê onteiening sonder vergoeding sal grondhervorming bespoedig. Die waarheid is dat die staat erken hy besit tans 4 000 plase. Waarom word hierdie plase nie eerste aan die mense gegee nie? Met die eerste restitusie-proses wat in 1998 gesluit het, is 80 000 eise ingedien. Dit is nou twintig jaar later en van hierdie eise is steeds nie afgehandel nie.
"Daarbenewens het die staat erken hy besit 17 miljoen ha grond in SA - waarom gee die staat nie hierdie grond, buiten die 4 000 plase in sy besit, vir die mense wat grond wil hê nie? Die regering het ook erken dat 90% van vorige herverdelingsprogramme misluk het. Hierdie plase, wat reeds in die staat se besit is, kan ook gebruik word."
Volgens 'n skrifftelike antwoord van die SAPD op 'n Parlementêre vraag van die DA blyk dit dat in die laaste drie finansiële jare van 124 526 verkragtingsake wat aangemeld is, was 41% van die slagoffers kinders. Voorts blyk dit dat gedurende dieselfde tydperk is meer 2 600 kinders vermoor, oftewel 5% van alle aangemelde moorde.
Dit beteken dat elke dag in SA 46 kinders verkrag word en 2 kinders vermoor word. Die syfers toon ook dat slegs 21% van inderverkragtingsake eindig in skuldigbevindings en slegs 1 uit elke 3 kindermoorde.
Vir meer besonderhede oor die Parlementêre antwoord, kliek hier.
Die verlammende en verarmende nasionale busstaking is ná 'n maand beëindig sonder dat dit lyk asof die vakbonde, in besonder Numsa, hul sin gekry het. Details oor die finale ooreenkoms is steeds nie duidelik nie – die eis was 9% loonverhoging vir een jaar en 8% verhoging vir jaar 2, tesame met toelaes, asook dat dit terugwerkend van 1 April moet wees.
Feite van die saak is egter dat die reël Geen werk, geen betaling gegeld het en dat dit busbestuurders met hul huishoudings swaar getref het. Dit wil voorkom asof die vakbonde geen keuse gehad het as om die staking te beëindig nie. Daar was sprake dat groot aantal stakers nie die vakbondleiers gesteun het nie, maar dat hulle hul by 'n meerderheidsbesluit moes neerlê.
Daar is bereken dat die staking minstens R589 miljoen per week gekos het, d.w.s. meer as R2 miljard in totaal. Daarby was die staking ontwrigtend vir pendelaars en vir werkgewers en word op sosiale media bespiegel dat die tyd van tradisionele vakbonde en hul eise verby is.
Grondseminaar van Vryemark Stigting
Die Vryemark Stigting bied op 23 Mei 2018 'n seminaar aan oor grondonteiening onder die opskrif Betrayal of the struggle en waarin beplan word om aan te toon dat grondonteiening sonder vergoeding neerkom op verraad van die sg. vryheidstryd van die ANC. Die seminaar word gehou by die kantore van die Stigting te Blok 5 Bryanston Gate, Curzonweg 170, Bryanston (regoor Sandton Medi-Clinic).
Vir meer besonderhede, kliek op hierdie skakel.
Waarskuwing teen reg in eie hande
In 'n mediaverklaring waarsku adv. Anton Alberts van die VF Plus teen 'n situasie van 'n falende regstelsel waar die publiek gedwing word om geen ander opsie te hê as om self die reg in eie hande te neem nie. Hy sê: "Die effektiewe en ewewigtige administrasie van justisie is 'n belangrike onderdeel van enige moderne demokrasie en daarsonder kan die staat nie die reg opeis om orde te handhaaf nie. Dit kan die staat se monopolie op geweld in reaksie op misdadige optrede in die gedrang bring.
"Daar word tans in hierdie verband met kommer kennis geneem van 'n groeiende afstand tussen die groter samelewing en die staat en is daar toenemend wantroue in die strafregstelsel, soos ook blyk uit die lae skuldigbevindingsyfer in strafsake. Navorsing wat die ekonoom Mike Schüssler gedoen het aan die hand van president Cyril Ramaphosa se ontwikkelingsaanwysers, toon dat die veroordelingsyfer van alle misdade die afgelope 10 jaar net 6% is. Terselfdertyd word misdaad al hoe minder aangemeld.
"Volgens Schüssler vorder net die helfte van aangemelde misdade tot op die hofrol. Dit beteken dat die gehalte van ondersoeke ook afneem. Gegewe hierdie situasie kan 'n mens verstaan waarom vigilante-geregtigheid – alhoewel dit in beginsel verkeerd is – toenemend voorkom en waarom private sekuriteitsfirmas so sterk in die middelklas groei.
"Dit is ironies dat die private sektor 'n rol in die gemeenskap oorneem wat die staat se plig is. Dit skep 'n gevaarlike omgewing en moet dringende aandag kry. Die Nasionale Vervolgingsgesag (NVG) moet ook dringend reggeruk word. Daar is 'n geldige siening dat die NVG selektief vervolg en dat sommige mense immuun is teen vervolging. Waarom het dit byvoorbeeld so lank geneem om op te tree op verskillende aanklagte van korrupsie teen oud-president Jacob Zuma en die EFF-leier Julius Malema?
"Nog 'n kwessie wat dringend aandag verdien is die hantering van al die amptelike tale in howe. Ons verstaan dat die hoër howe Afrikaans as taal uitfaseer. Die probleem is egter nie beperk tot Afrikaans nie, maar raak al die ander amptelike tale buiten Engels.
"Die vraag is hoe 'n persoon wat Engels glad nie, of net gedeeltelik magtig is, hom- of haarself kan handhaaf in die howe? Daar is geen rede waarom vertalingstegnologie, benewens tolke, nie ingespan kan word om te sorg dat justisie oop is vir alle amptelike taalsprekers nie. Daar bestaan ook geen rede waarom uitsprake nie in alle tale beskikbaar gestel kan word nie. Tegnologie laat dit toe. Daar is dus geen rede om nie die reg te laat geskied in al ons land se amptelike tale nie.
"Wat haatspraak-wetgewing aanbetref wil die VF Plus die minister waarsku om toe te sien dat dit ewewigtig toegepas moet word. Dit gaan tot groot polarisasie tussen rasse lei indien daar selektief hieroor vervolg word."
Parlementêre inset oor SAUK
Tydens die bespreking van die begrotingspos van die Dept. van Kommunikasie in die Parlement, het adv. Anton Alberts van die VF Plus o.a. gesê: "Dit is verblydend om te sien dat die nuwe SAUK-bestuur probeer om sy Titanic seevaardig te hou nadat mense soos Hlaudi Motsoeneng dit teen 'n ysberg van onbevoegdheid en korrupsie laat vasloop het. Wat egter in dié tydperk by die uitsaaier gebeur het, kan nou nie net in die vergetelheid verdwyn nie. Daar heers 'n dawerende stilte oor die strafregtelike vervolging van mense rakende die SAUK 8-aangeleentheid. Diegene wat die joernalis Suna Venter tot met haar dood geviktimiseer het, mag nie wegkom nie en moet opgespoor en van moord aangekla word.
"Nog 'n belangrike kwessie is die Film en Publikasiewysigingswetsontwerp se poging om die internet te reguleer met die pretensie om vroue en kinders te beskerm. Die wysigingswetsontwerp sal uiteindelik nie uitvoerbaar wees nie juis omdat die internet – 'n globale dier - nie deur 'n plaaslike wet alleen effektief gereguleer kan word nie. Natuurlik is hierdie wysigingswetsontwerp boonop daarop gerig om meer regulasies te skep ter wille van sentrale beheer in lyn met die Sowjet-etos van die ANC. Aangesien hierdie wysigingswetsontwerp nie in lyn is met die werklikheid nie, sal dit uiteindelik faal."
Die museumbeampte van die SP Engelbrecht Museum van die Nederduitsch Hervormde Kerk van Afrika, Pretoria, ds. Johann de Bruin, vra per epos volgens 'n wenslys uitgebreide ondersteuning met die opgradering van die museum. Die museum is te Eloffstraat 243, Eloffsdal, Pretoria-Moot (net oos van h/v Mansfieldlaan en Eloffstraat).
Vir meer besonderhede kontak ds. De Bruin by 082 733 3951 of cjdb@telkomsa.net.
Die jaarlikse Nampo Oesdag het eergister begin en duur tot Vrydag met nagenoeg 740 uitstallers en met Effektiwiteit met tegnologie as tema. Die uitstallers strek vanaf landbou-implemente tot veevertonings en vanaf huisvlyt tot die modernste tegnologiese kommunikasie. Onder die uitstallers is ook landboumaatskappye en handels- en beleggingsagentskappe van verskeie lande, o.m. Rusland, Italië en Brittanje.
Verlede jaar is die skou deur 'n totaal van 78 648 mense bygewoon. Vir meer besonderhede besoek www.nampo.co.za.
Pickvest-bom bars uiteindelik
Na gesloer van jare oor wat werklik aangegaan het met die Pickvest-beleggingskema as sindikasiemaatskappye van die Georgiou Eiendomsgroep met hoofkantoor te Bloemfontein, het die bom verlede week uiteindelik in die Appèlhof in Bloemfontein gebars toe die eiendomsgroep handdoek ingegooi het teen die hofaansoek van die Highveld Syndication Action Group (HSAG).
Dit baan die weg vir eise van sowat 18 000 beleggers, merendeels pensioenarisse, ten totale bedrag van sowat R4,6 miljard. HSAG het hul groepsgeding reeds in Oktober 2014 begin, nadat talle beleggers hul lewensonderhoud in die skema verloor het. Dit het ook sowat 1 200 finansiële makelaars nadelig getref en dit blyk dat van hulle slegs nog sowat 300 in die beroep staan.
Sprake van nog R5 miljard vir SAA
Na berig word, wat nog nie bevestig kon word nie, bestaan die moontlikheid dat die Nasionale Tesourie nog 'n reddingsboei van R5 miljard vir die bankrot SAA gaan gooi – die derde soortgelyke bedrag binne 12 maande. Volgens die regruk-strategie van die SAA sal die lugdiens eers teen 2021 gelyk breek nadat oor die volgende drie jaar 'n verdere sowat R12 miljard ingesluk sal wees.
Inmiddels het Solidariteit aangekondig dat dit voortgaan met 'n hofaansoek om die SAA onder besigheidsredding te plaas. Solidariteit sê: "Dit is nie reg of regverdig teenoor die belastingbetaler om met die huidige strategie voort te gaan nie. Met elke hulppakket word die belastingbetaler armer. Sedert 2012 het die SAA geen wins getoon nie en het dit die belastingbetaler al R32 miljard in opgehoopte verliese gekos.
Wêreld in beroering oor Jerusalem
Die wêreld is behoorlik in beroering oor die verskuiwing van die Amerikaanse ambassade in Israel vanaf Tel Aviv na Jerusalem en die amptelike opening eergister in Jerusalem. Daarmee het pres. Donald Trump sy verkiesingsbelofte gestand gedoen en gedoen wat drie Amerikaanse presidente voor hom erken het, nl. dat Jerusalem inderdaad die hoofstad van Israel is.
Die Europese Unie het die skuif sterk veroordeel en nog geeneen van Wes-Europese lande het die Amerikaanse voorbeeld gevolg nie en so ook nie Kanada, Rusland, China, Japan en Indië nie. Die volgende lande het egter die amptelike opening van die Amerikaanse ambassade bygewoon: Albanië, Angola, Oostenryk, Kameroen, Kongo, die DR Kongo, Ivoorkus, Tsjeggiese Republiek, Dominikaanse Republiek, El Salvador, Ethiopië, Georgië, Guatemala, Honduras, Hongarye, Kenia, Macedonië, Burma, Nigerië, Panama, Peru, die Filippyne, Roemenië, Rwanda, Serwië, Suid-Soedan, Thailand, Oekraïne, Viëtnam, Paraguay, Tanzanië en Zambië.
Die VSA is amptelik by die opening verteenwoordig deur die dogter van pres. Trump, Ivanka en skoonseun Jared Kushner, asook minister van finansies Steven Mnuchin. Die bekende Amerikaanse pastoor en pro-Israeli aktivis John Hagee van Cornerstone Church in Texas het o.a. ook boodskappe by die opening gebring.
Terwyl die regering van Benjamin Netanyahu in ekstase was saam met hul landgenote oor die groot stap, het Arabiere regdeur die Midde-Ooste moord en doodslag geskree. Die Israeli weermag was deurentyd op uiterse gereedheidsgrondslag, o.a. op die grens met Gaza waar 'n massa Palestynse stormloop die hoof gebied moes word met skerppunt ammunisie en waarin meer as 60 mense gedood is en honderde gewond. Drie dae gelede het Israeli vegvliegtuie ook sowat 16 reuse Iranese militêre basisse in Sirië uitgeknikker.
Botswana prioritiseer militarisering
Volgens die webwerf www.defenceweb.co.za word in die 2018/19 nasionale begroting van Botswana van sowat R90 miljard die uitbouing van die militêre vermoë van die land geprioritiseer, met o.a. nuwe vegvliegtuie, lugafweergeskut, gepantserde troepedraers en militêre rivierbote. In 2016 het Botswana reeds aansienlike militêre hardeware vanaf Frankryk aangekoop, insluitende Mistral-missiele. Daar word ook beplan om die wapentuig van die Botswana polisie grootskaals op te gradeer.
Die Merkel-regering het wetgewing voorgestel dat immigrante uit die Midde-Ooste en Turkye nou hul volle gesinne ook na Duitsland mag inbring sonder spesiale vergunning. Tans kan hulle dit net doen met spesiale toestemming in uitsonderlike gevalle.
Die wetsontwerp moet nog in die Bundestag gedebatteer word waar die Groen Party en Die Linke Party die wetsontwerp nog wyer wil formuleer, die FDP die status quo gehandhaaf wil hê en die AfD hewiglik daarteen gekant is
Nie polities gekoppel nie
In hierdie nuusbrief word heelwat aangehaal uit mediaverklarings van die VF Plus en wel bloot omdat dit huidige nuuswaardighede vir die Afrikaner goed bewoord. Ons beklemtoon dat Ditsem Nuus nie gekoppel is aan enige politieke party nie en dat ons beriggewing alleenlik deur onsself bepaal word.
Kole witwarm op Afrikaners wat opstaan
Opmerklik dat in 'n tyd waarin Afrikaners in SA in hul eie land meer verguis word as ooit in die geskiedenis, is die kritiek wat van liberale blankes en "Afrikaners" en swart en bruin radikales oor hul koppe uitgegiet word, ook witwarm van verguising. Terwyl in SA op elke lewensterrein grensloos teen blankes en Afrikaners gediskrimineer word en moorde deur swart op wit al gruweliker word, word Kallie Kriel en Ernst Roets wat dit in die VSA effektief bekendstel, uitgekryt as verraaiers.
Die ANC en hul radikale meelopers sien dat hul morele hoëgrond in die buiteland besig is om weg te kalwe en daarom is hul ontsteltenis te verstane, maar die kritiek wat uitgespoeg word deur mense met die name soos Elmien du Plessis, Anton van Niekerk, Max du Preez, Trichardt Pansegrouw e.s.m. laat 'n mens sprakeloos.
Wel, ons sê dit is tyd om op te staan en heel polities inkorrek die waarheid te spreek. Die Afrikaner het in SA en in die wêreld 'n rekord om op trots te wees en ons gelowige voorgeslagte het met lewe en bloed opgeoffer sodat ons kan hê wat ons vandag het.
Onsself het hard en eerlik gewerk en niks gesteel nie en daarom kan ons almal vierkantig in die oë kyk en onwrikbaar vashou aan wat regmatig aan ons behoort. Ons val niemand aan nie, maar as jy ons aanvat, moet jy die gevolge dra, al is dit ten koste van jou lewe.
Los ons grond uit!
"Die grond van my volk is die grond van my volk – los dit uit en as jy dit wil vat, sal ek dit teen alle koste verdedig!" Dit is die boodskap van die jong Israeli oor sy land op hierdie kort videogreep. Hierin is ook 'n les vervat vir die Boerevolk en sy grond en kan daaruit ook moed geskep word.